CELEX: 52016PC0665
Language: sl
Date: 2016-10-20
Title: Predlog IZVEDBENI SKLEP SVETA o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 20.10.2016
            COM(2016) 665 final
            2016/0326(NLE)
            Predlog
            IZVEDBENI SKLEP SVETA
            o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 1. junija 2016, je Poljska zaprosila za dovoljenje, da oprosti davčne zavezance, katerih letni promet ne presega protivrednosti zneska v nacionalni valuti v vrednosti 40 000 EUR. V skladu s členom 395(2) direktive o DDV je Komisija z dopisi z dne 22. septembra 2016 o zahtevi Poljske obvestila druge države članic Komisija je z dopisom z dne 23. septembra 2016 uradno obvestila Poljsko, da ima na voljo vse informacije, potrebne za presojo prošnje.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               V skladu s poglavjem 1 naslova XII direktive o DDV lahko države članice uporabljajo posebne ureditve za mala podjetja, vključno z morebitno oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnemu zavezancu ni treba obračunavati DDV na dobavljeno blago, zato pa ne more odbiti vstopnega DDV.
            
            
               V skladu s členom 287(14) direktive o DDV lahko Poljska oprosti plačila DDV tiste davčne zavezance, katerih letni promet ne presega protivrednosti zneska v nacionalni valuti v vrednosti 10 000 EUR po menjalnem tečaju na dan njenega pristopa.
            
            
               Leta 2009 je Poljska zaprosila za odstopanje, da bi poenostavila obveznosti DDV za majhne gospodarske subjekte in nacionalni davčni upravi olajšala pobiranje davka. Na podlagi Odločbe Sveta 2009/790/ES z dne 20. oktobra 2009
                  2
                je Svet Poljski dovolil, da je do 31. decembra 2012 oprostila plačilo DDV davčnim zavezancem, katerih letni promet ni presegal protivrednosti zneska v nacionalni valuti v vrednosti 30 000 EUR. Z Izvedbenim sklepom Sveta 2012/769/EU
                  3
                je bilo odstopanje podaljšano do 31. decembra 2015 in z Izvedbenim sklepom Sveta 2015/1173/EU
                  4
                do 31. decembra 2018.
            
            
               Poljska je zaprosila, da se ji dovoli zvišanje pragovnega zneska za oprostitev s 30 000 EUR na 40 000 EUR za preostalo obdobje sedanjega odstopanja. S to zahtevo želi Poljska zmanjšati breme podjetij za večje število davčnih zavezancev z omejeno poslovno dejavnostjo in spodbuditi razvoj takšnih malih podjetij. Hkrati želi Poljska zmanjšati breme za davčne uprave, in sicer z omejitvijo potrebe po nadzoru manjših davčnih zavezancev, ki je sorazmerno drag v primerjavi z zadevnim zneskom DDV, in okrepiti nadzor nad dejavnostmi večjih davčnih zavezancev. V zvezi s tem je treba omeniti, da je ukrep povsem neobvezen za davčne zavezance in tak bo ostal tudi v prihodnje.
            
            
               Ukrep odstopanja se trenutno uporablja do 31. decembra 2018. Primerno je ohraniti ta datum. Odstopanja od Direktive o DDV bi morala vedno biti časovno omejena, da se njihovi učinki lahko ocenijo. Poleg tega se določbe členov od 281 do 294 Direktive o DDV glede posebne ureditve za mala podjetja trenutno pregledujejo. Kot je bilo napovedano v akcijskem načrtu za DDV
                  5
               , bo predlog Komisije v obliki celovitega svežnja poenostavitev predstavljen do konca leta 2017. Direktiva o spremembi določb Direktive o DDV glede posebne ureditve za mala podjetja bi zato lahko začela veljati že pred navedenim datumom.
            
            
               •Skladnost z veljavnimi predpisi s področja zadevne politike
            
            
               Podobna odstopanja so bila odobrena drugim državam članicam. Belgiji
                  6
                in Luksemburgu
                  7
                je bil odobren prag v vrednosti 25 000 EUR, Litvi
                  8
                prag v vrednosti 45 000 EUR, Latviji
                  9
                in Sloveniji
                  10
                prag v vrednosti 50 000 EUR, Italiji
                  11
                in Romuniji
                  12
                pa prag v vrednosti 65 000 EU.
            
            
               •Skladnost z drugimi politikami Unije
            
            
               Ukrep je v skladu s cilji Unije za mala podjetja, kakor so opredeljeni v sporočilu Komisije „Najprej pomisli na male“ – „Akt za mala podjetja“ za Evropo
                  13
               , ki države članice poziva, naj upoštevajo posebnosti MSP pri oblikovanju zakonodaje in tako poenostavijo obstoječe regulativno okolje.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV.
            
            
               •Subsidiarnost (za neizključno pristojnost) 
            
            
               
                  Glede na določbo direktive o DDV, na kateri temelji predlog, se načelo subsidiarnosti ne uporablja.
               
            
         
         
            
               •Sorazmernost
            
            
               
                  Ta sklep se nanaša na dovoljenje, izdano državi članici na njeno prošnjo, in ne pomeni nobene obveznosti.
               
            
            
               Zaradi omejenega obsega odstopanja je posebni ukrep sorazmeren z želenim ciljem, t.j. poenostavitev za dodatno število malih davčnih zavezancev in za davčno upravo.
            
            
               •Izbira instrumenta
            
            
               Predlagani instrument: izvedbeni sklep Sveta.
            
            
               V skladu s členom 395 Direktive Sveta 2006/112/ES lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               Ta predlog temelji na zahtevi Poljske in zadeva le to državo članico.
            
            
               •Zbiranje in uporaba strokovnih mnenj
            
            
               Strokovno mnenje ni bilo potrebno.
            
            
               •Ocena učinka
            
            
               Namen predloga za izvedbeni sklep Sveta je podaljšati ukrep za poenostavitev, ki ukinja številne obveznosti DDV za podjetja, ki poslujejo z letnim prometom, manjšim od protivrednosti zneska v nacionalni valuti v vrednosti 40 000 EUR, in ima zato potencialno pozitiven učinek na zmanjšanje upravnega bremena za dodatnih 24 000 davčnih zavezancev ter posledično, za davčno upravo. Učinek ukrepa na proračun Poljske na ravni DDV je ocenjen na 300 milijonov PLN 
            
            
               4.PRORAČUNSKE POSLEDICE
            
            
               Predlog ne vpliva na proračun EU, ker bo Poljska izračunala nadomestilo v skladu s členom 6 Uredbe Sveta (EGS, Euratom) št. 1553/89.
            
            
               2016/0326 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
         
         
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  14
                in zlasti člena 395 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člen 287(14) Direktive 2006/112/ES Poljski dovoljuje oprostitev DDV davčnim zavezancem, katerih letni promet ne presega protivrednosti zneska v nacionalni valuti v vrednosti 10 000 EUR po menjalnem tečaju na dan njenega pristopa.
            
            
               (2)Na podlagi Odločbe Sveta 2009/790/ES
                  15
                je lahko Poljska do 31. decembra 2012 kot odstopanje oprostila plačilo DDV davčnim zavezancem, katerih letni promet ni presegal protivrednosti zneska v nacionalni valuti v vrednosti 30 000 EUR po menjalnem tečaju na dan njenega pristopa. Z Izvedbenim sklepom Sveta 2012/769/EU
                  16
                je bil ukrep odstopanja iz Odločbe Sveta 2009/790/ES podaljšan do 31. decembra 2015 in z Izvedbenim sklepom Sveta 2015/1173/EU
                  17
                do 31. decembra 2018.
            
            
               (3)V dopisu, ki ga je Komisija evidentirala 1. junija 2016, je Poljska zaprosila za dovoljenje, da ta prag zviša s 30 000 EUR na 40 000 EUR. Na podlagi navedenega ukrepa bi bilo vseh ali nekaterih obveznosti v zvezi z DDV iz poglavij 2 do 6 naslova XI Direktive 2006/112/ES oproščeno dodatno število malih davčnih zavezancev. Breme davčne uprave pri reviziji zelo malih podjetij bi bilo tudi zmanjšano.
            
            
               (4)Komisija je z dopisi z dne 22. septembra 2016 o zahtevi Poljske obvestila druge države članice. Komisija je z dopisom z dne 23. septembra 2016 uradno obvestila Poljsko, da ima na voljo vse informacije, potrebne za presojo prošnje.
            
            
               (5)Iz informacij, ki jih je predložila Poljska, bi ta ukrep lahko uporabilo 24 000 dodatnih davčnih zavezancev z namenom zmanjšanja njihovih obveznosti v zvezi z DDV. Učinek ukrepa na proračun Poljske na ravni DDV je ocenjen na 300 milijonov PLN.
            
            
               (6)Ker bo višji prag privedel do zmanjšanih obveznosti DDV za najmanjša podjetja, medtem ko se slednja v skladu s členom 290 Direktive 2006/112/ES še vedno lahko odločijo za splošno ureditev DDV, bi bilo treba Poljski dovoliti, da višji prag uporablja za nadaljnje omejeno obdobje iz Odločbe Sveta 2009/790/ES, kar je do 31. decembra 2018. Vendar pa se določbe členov od 281 do 294 Direktive 2006/112/ES glede posebne ureditve za mala podjetja pregledujejo, zato bi direktiva o spremembi določb Direktive o DDV lahko začela veljati že pred navedenim datumom.
            
            
               (7)Odstopanje ne vpliva na lastna sredstva Unije, pridobljena iz DDV, ker bo Poljska izračunala nadomestilo v skladu s členom 6 Uredbe Sveta (EGS, Euratom) št. 1553/89
                  18
               .
            
            
               (8)Odločbo 2009/790/ES bi bilo zato treba ustrezno spremeniti –
            
            
               SPREJEL NASLEDNJI SKLEP: 
            
            
               Člen 1
            
            
               Člena 1 in 2 Odločbe 2009/790/ES se nadomestita z naslednjim:
            
            
               „Člen 1
            
            
               Z odstopanjem od člena 287 Direktive 2006/112/ES se Republiki Poljski dovoli oprostitev plačila DDV za davčne zavezance, katerih letni promet ne presega protivrednosti zneska v nacionalni valuti v vrednosti 40 000 EUR na dan njenega pristopa.
            
            
               Člen 2
            
            
               Ta sklep se uporablja do začetka veljavnosti direktive o spremembi določb členov od 281 do 294 Direktive 2006/112/ES glede posebne ureditve za mala podjetja ali do 31. decembra 2018, pri čemer se upošteva zgodnejši datum.“
            
            
               Člen 2
            
         
         
            
               Ta sklep je naslovljen na Republiko Poljsko.
            
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 347, 11.12.2006, str. 1.
               
               
                  
                     (2)
                  Odločba Sveta 2009/790/ES z dne 20. oktobra 2009 o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 283, 30.10.2009, str. 53).
               
               
                  
                     (3)
                  Izvedbeni sklep Sveta 2012/769/EU z dne 4. decembra 2012 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 338, 12.12.2012, str. 27).
               
               
                  
                     (4)
                  Izvedbeni sklep Sveta 2015/1173/EU z dne 14. julija 2015 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 189, 17.7.2015, str. 36).
               
               
                  
                     (5)
                  Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV, Vzpostavitev enotnega območja DDV v EU: čas za odločitev, (COM(2016) 148 final, 7.4.2016).
               
               
                  
                     (6)
                  Izvedbeni sklep Sveta (EU) 2015/2348 z dne 10. decembra 2015 o spremembi Izvedbenega sklepa 2013/53/EU o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 330, 16.12.2015, str. 51).
               
               
                  
                     (7)
                  Izvedbeni sklep Sveta 2013/677/EU z dne 15. novembra 2013 o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 33).
               
               
                  
                     (8)
                  Izvedbeni sklep Sveta 2014/795/EU z dne 7. novembra 2014 o podaljšanju uporabe Izvedbenega sklepa 2011/335/EU o dovoljenju Republiki Litvi za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 44).
               
               
                  
                     (9)
                  Izvedbeni sklep Sveta 2014/796/EU z dne 7. novembra 2014 o dovoljenju Republiki Latviji za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 46).
               
               
                  
                     (10)
                  Izvedbeni sklep Sveta 2013/54/EU z dne 22. januarja 2013 o dovoljenju Republiki Sloveniji, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 22, 25.1.2013, str. 15).
               
               
                  
                     (11)
                  Izvedbeni sklep Sveta 2013/678/EU z dne 15. novembra 2013 o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 35).
               
               
                  
                     (12)
                  Izvedbeni sklep Sveta 2014/931/EU z dne 16. decembra 2014 o podaljšanju uporabe Izvedbenega sklepa 2012/181/EU o dovolitvi Romuniji, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 365, 19.12.2014, str. 145).
               
               
                  
                     (13)
                  COM(2008) 394, 25.6.2008.
               
               
                  
                     (14)
                  UL L 347, 11.12.2006, str. 1.
               
               
                  
                     (15)
                  Odločba Sveta 2009/790/ES z dne 20. oktobra 2009 o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 283, 30.10.2009, str. 53).
               
               
                  
                     (16)
                  Izvedbeni sklep Sveta 2012/769/EU z dne 4. decembra 2012 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 338, 12.12.2012, str. 27).
               
               
                  
                     (17)
                  Izvedbeni sklep Sveta 2015/1173/EU z dne 14. julija 2015 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 189, 17.7.2015, str. 36).
               
               
                  
                     (18)
                  Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).